Άνσελ Άνταμς

Ο Άνσελ Άνταμς (Ansel Adams, 20 Φεβρουαρίου 1902 - 22 Απριλίου 1984) ήταν ένας από τους σημαντικότερους φωτογράφους του 20ού αιώνα, περισσότερο γνωστός για τις ασπρόμαυρες φωτογραφίες τοπίων και εθνικών πάρκων των ΗΠΑ. 

Υπήρξε επίσης συγγραφέας μίας σειράς θεωρητικών βιβλίων με θέμα τη φωτογραφία, με κυριότερη την τριλογία τεχνικών εγχειριδίων αποτελούμενη από τα βιβλία The Camera (Η φωτογραφική μηχανή), The Negative (Το αρνητικό) και The Print (Το τύπωμα). Μαζί με τον Φρεντ Άρτσερ, θεωρείται ο "πατέρας" του ζωνικού συστήματος. Ο Άνταμς προσπαθούσε να αποτυπώσει στις φωτογραφίες του όλη την τονική κλίμακα από το λευκό, με όλες τις διαβαθμίσεις του γκρι μέχρι το μαύρο, αναπτύσσοντας έτσι τη θεωρία του για το ζωνικό σύστημα.

 Βιογραφία 
Ο Άνταμς γεννήθηκε στο Σαν Φρανσίσκο (San Francisco), γόνος μεγαλοαστικής οικογένειας. Το 1915, ενώ ήταν μόλις δώδεκα ετών, εγκατέλειψε το σχολείο και αφοσιώθηκε στη μουσική και το πιάνο. Αργότερα έδειξε ιδιαίτερο ενδιαφέρον για τη φωτογραφία, κυρίως μετά από την επαφή του με το έργο του Πωλ Στραντ, γεγονός που τελικά τον απομάκρυνε από τη μουσική σταδιοδρομία. Σε ηλικία δεκαεπτά ετών συμμετείχε στην περιβαλλοντική οργάνωση Sierra Club, με σκοπό την προστασία και εξερεύνηση του φυσικού περιβάλλοντος, παραμένοντας μέλος της μέχρι το τέλος της ζωής του. Ο Άνταμς υπήρξε ιδιαίτερα ευαισθητοποιημένος σε περιβαλλοντικά ζητήματα. Ασχολήθηκε με τη φωτογραφία τοπίων και απαθανάτισε με το φωτογραφικό φακό πολλά από τα εθνικά πάρκα της Αμερικής. Ιδιαίτερα γνωστές είναι οι φωτογραφίες του με θέμα το Εθνικό πάρκο Γιοσέμιτι. 

Το 1952 υπήρξε ένας από τους ιδρυτές του περιοδικού φωτογραφίας Aperture. Κατά τη διάρκεια της σταδιοδρομίας του ως φωτογράφος, απέσπασε τρεις υποτροφίες Guggenheim, ενώ το 1966 εκλέχτηκε μέλος της Αμερικανικής Ακαδημίας Τεχνών και Επιστημών. Του απονεμήθηκε επίσης το Προεδρικό Μετάλλιο της Ελευθερίας από τον πρόεδρο των Ηνωμένων Πολιτειών Τζίμμυ Κάρτερ, το 1980. 

Πέθανε στις 22 Απριλίου 1984 στην Καλιφόρνια από ανακοπή καρδιάς και ενώ έπασχε από καρκίνο. Ένα χρόνο μετά το θάνατό του, η κορυφή Άνσελ Άνταμς της Σιέρρα Νεβάδα ονομάστηκε προς τιμή του.

 Φωτογραφικά βιβλία του Άνταμς 
 Ansel Adams: The Spirit of Wild Places, 2005. ISBN 1-59764-069-7
 America's Wilderness, 1997. ISBN 1-56138-744-4
 California, 1997. ISBN 0-8212-2369-0
 Yosemite, 1995. ISBN 0-8212-2196-5
 The National Park Photographs, 1995. ISBN 0-89660-056-4
 Photographs of the Southwest, 1994. ISBN 0-8212-0699-0
 Ansel Adams: In Color, 1993. ISBN 0-8212-1980-4
 Our Current National Parks, 1992.
 Ansel Adams: Classic Images, 1986. ISBN 0-8212-1629-5
 Polaroid Land Photography, 1978. ISBN 0-8212-0729-6
 These We Inherit: The Parklands of America, σε συνεργασία με τη Nancy Newhall, 1962.
 This is the American Earth, σε συνεργασία με τη Nancy Newhall, 1960. ISBN 0-8212-2182-5
 Born Free and Equal, 1944. Spotted Dog Press

Τεχνικά εγχειρίδια
 The Camera, 1995. ISBN 0-8212-2184-1
 The Negative, 1995. ISBN 0-8212-2186-8
 The Print, 1995. ISBN 0-8212-2187-6
 Examples: The Making of 40 Photographs ISBN 0-8212-1750-X

 Παραπομπές 

 Εξωτερικοί σύνδεσμοι 

 Επίσημη ιστοσελίδα για τον Άνταμς
 PhotoGR.gr: Ansel Adams
 Αφιέρωμα στον Άνσελ Άνταμς
 Άνσελ Άνταμς, Ο πατέρας του ζωνικού συστήματος
 Χρονολόγιο και φωτογραφίες 
 PBS Documentary: Ansel Adams 
 Kevin Jackson, Άνσελ Άνταμς. Μεταξύ τέχνης και βιομηχανίας, άρθρο στην εφημερίδα Τα Νέα, δημοσίευση 22 Ιουλίου 2002

Κατηγορία:Αμερικανοί φωτογράφοι